Luigi Dallapiccola
Store norske leksikon,Kunst og estetikk,Musikk,Klassisk musikk,Den klassiske musikkens historie,Klassisk musikk 1900–1950,Internasjonale klassiske komponister og verker 1900–1950
Luigi Dallapiccola var en italiensk komponist og pianist som regnes som en av 1900-tallets betydeligste italienske komponister.
Dallapiccola studerte blant annet ved konservatoriet i Firenze. Under påvirkning av Gian Francesco Malipiero, Alfredo Casella og Ottorino Respighi skrev Dallapiccola sine første verker i neoklassisk stil, som Sei Cori di Michelangelo Buonarroti il giovane (kor, delvis med orkester, 1933–36).Med verker som Tre laudi (sopran og 13 instrumenter, 1937) og Canti di prigionia (kor og instrumenter, 1938–41) nærmet han seg tolvtoneteknikken. De senere verkene er preget av serielle teknikker, mest i tilknytning til Anton Webern, noe som likevel ikke har forhindret at Dallapiccola fritt også brukte tonale elementer. Verklisten omfatter operaer (Volo di notte, 1939, Il prigionero (Fangen), 1944–48, Ulisse, 1960–68), orkesterverker, korverker, klaververker, med mer. Dallapiccola nedla også stort arbeid som pedagog. Han var fra 1934–1967 professor i klaver ved konservatoriet i Firenze. Flere yngre komponister har studert med ham, blant annet Luciano Berio og norske Egil Hovland. Les mer i Store norske leksikon musikk i Italia neoklassisisme musikkpedagogikk